Paltuk-paltuk

Ing paltuk-paltuk  (Physalis peruviana) métung yang species ning tanáman king familia Solanaceae a katutúbú king  Chile ampóng Peru. King labuad a ita, áusan déng aguaymanto, uvilla ó uchuva, bukud karéng áliwang lagyû. King Inglis, mayayáus yang Cape gooseberry, goldenberry ampóng Peruvian groundcherry.

Tatanam da né ing paltuk-paltuk kanítá pang panaun ning Inca Empire.(Cailes 1952; Legge 1974a) Manibat anyang taulí nang dáké ning ka-18 síglu, tatanam da né king Inglaterra, at king Mauling Africa, king Cape of Good Hope manibat anyang umpisá ning ka-19 a síglu. Míkálat né manibat anyang ka-20 síglu, at tatanam da né ó kabud ná mú tútúbú king mabílug a yátu, karéng lugal a temperate ampóng tropical.